|  |
| --- |
| **Nota de Premsa** |

Tarragona, 26 de maig de 2025

**Altafulla i l’ICAC impulsen un estudi pioner del paisatge històric del municipi amb una recerca interdisciplinària**

*El projecte analitzarà el territori des de la protohistòria fins a l’actualitat per protegir i planificar millor el sòl municipal*

L’Ajuntament d’Altafulla i l’Institut Català d’Arqueologia Clàssica (ICAC) han signat un conveni de col·laboració per dur a terme un ambiciós projecte de recerca sobre el paisatge històric del terme municipal. L’estudi, previst per al període 2025-2026, combina disciplines com l’arqueologia, l’etnografia, la geomorfologia i la documentació històrica per analitzar l’evolució del territori des del període ibèric fins als nostres dies.

La iniciativa té un cost total de **31.822,50 euros**, dels quals l’Ajuntament d’Altafulla n’assumirà **20.622,50 euros** i l’ICAC **11.200 euros**. El finançament municipal es distribuirà en dues anualitats: 7.288,50 euros el 2025 i 13.334 euros el 2026.

Aquesta col·laboració permetrà generar una base de coneixement rigorosa que donarà suport a la **modificació del Pla d’Ordenació Urbanística Municipal (POUM)** i a una futura gestió sostenible del sòl.

El projecte sorgeix d’un procés iniciat al **setembre de 2022**, quan l’ICAC va lliurar a l’Ajuntament un primer document de proposta a instàncies de la regidora d’Urbanisme. Tanmateix, la seva valoració es va ajornar fins a la formació del nou govern municipal després de les eleccions del maig de 2023. Finalment, al **febrer de 2025**, la regidora de Territori, **Alba Muntadas**, i l’arquitecte municipal, van reprendre el contacte amb l’ICAC per encaminar definitivament el projecte.

La coalcaldessa d’Altafulla i regidora de Territori, **Alba Muntadas**, destaca el valor estratègic de la recerca:

“Aquest projecte ens ajudarà a prendre decisions informades sobre el territori, amb una visió que integra patrimoni, medi ambient i identitat local. No podem planificar el futur sense entendre com s’ha format el nostre paisatge al llarg dels segles.”

També ha remarcat:

“La col·laboració amb l’ICAC és una garantia de rigor i qualitat científica. Amb aquest treball no només preservem el passat, sinó que dotem d’eines sòlides les polítiques de gestió i ordenació del nostre municipi.”

La recerca tindrà dues fases: una primera entrega a finals de juny de 2025 inclourà una anàlisi arqueomorfològica i cartografia SIG amb el registre del poblament conegut. El 2026 es desenvoluparà el treball de camp i l’estudi històric complet, culminant amb una memòria final que contindrà propostes per a la posada en valor del paisatge cultural.

El director de l’ICAC ressalta:

“Com a centre de recerca amb seu a Tarragona estem molt contents per poder treballar amb el nostre territori immediat. Aquest projecte representa una acció clara de transferència de coneixement de l’ICAC cap a l’administració, i és un bon exemple de com les ciències humanes poden ser aplicables i útils per respondre a les necessitats i reptes de la societat actual.”

Aquest estudi s’integrarà amb altres documents tècnics com l’informe d’una especialista ambientòloga i contribuirà a una ordenació territorial més justa i respectuosa amb el patrimoni d’Altafulla.

L’equip de l’ICAC que realitzarà l’estudi està format per Josep Maria Palet (director de l'ICAC i del Grup d'Investigació en Arqueologia del Paisatge (GIAP)), Maria Jesús Ortega investigadora adscrita de l'ICAC; Marta Flórez, responsable de la Unitat de Transferència i Impacte Social de l'ICAC i Arnau Carbonell, tècnic superior arqueòleg i investigador adscrit de l'ICAC.

**Per a més informació:**

**ICAC Comunicació (Marta Jornet):**680.619.185 (comunicacio@icac.cat)